Okresná prokuratúra Košice-okolie 
Štúrova 7, 041 47 Košice

Sp. zn. : 1 Pv 505/12/8806	Košice, 11.10.2012
EEČ : 2-65-255-2012

U Z N E S E N I E

Trestná vec:	obvinený XXXXX 
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v presne nezistenej dobe koncom mesiaca apríl 2012 si obvinený od svojho brata XXXXX, na ulici Vojenskej v Košiciach zapožičal motorovú pílu zn. STIHL, typ MS 211 spolu s príslušenstvom v hodnote 350 €, za účelom orezania stromov, kde túto mu po ani viacerých výzvach do dnešného dňa nevrátil a následne bez prekonania prekážky a bez vedomia majiteľa dňa 15. 05. 2012 z garáže rodinného domu č. 383 v obci Ruskov, okres Košice - okolie, odcudzil motorovú kosačku zn. STIHL, presne nezisteného typu v hodnote 300 €, čím pre majiteľa oboch vecí XXXXX bola uvedeným konaním spôsobená škoda                     vo výške 650 €,

lebo je trestné stíhanie neprípustné podľa § 9 odsek 1 písmeno d
Odôvodnenie:
Trestné stíhanie vo veci bolo začaté dňa 25. 06. 2012.
Uznesením povereného príslušníka Policajného zboru Obvodné oddelenie Bohdanovce  sp. zn. ORP-720/BO-KS-2012 z 24. 07. 2012 bolo XXXXX vznesené obvinenie za prečin sprenevery podľa § 213 ods. 1 Trestného zákona na skutkovom základe uvedenom v enunciáte tohto rozhodnutia. Poverený príslušník PZ predložil tunajšej prokuratúre spisový materiál s návrhom na zastavenie trestného stíhania. Odôvodnil ho tým, že obvinený XXXXX zomrel.
Preskúmaním spisového materiálu som zistil, že XXXXX sa dopustil skutku, ktorý mu bol kladený za vinu. Nasvedčujú tomu výpovede svedkov a poškodeného. Hodnota spreneverených vecí bola určená znaleckým dokazovaním.
Z úmrtného listu (č. l. 21) vyplýva, že obvinený XXXXX dňa 09. 08. 2012 zomrel.Vzhľadom k uvedenému bolo potrebné rozhodnúť tak, ako je to uvedené vo výrokovej časti  tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Petrík
prokurátor